Title: ประกาศกรมสนับสนุนบริการสุขภาพ เรื่อง การจัดระบบข้อมูลข่าวสารส่วนบุคคลของกรมสนับสนุนบริการสุขภาพตามพระราชบัญญัติข้อมูลข่าวสารของราชการ พ.ศ. 2540

ประกาศกรมสนับสนุนบริการสุขภาพ

ประกาศกรมสนับสนุนบริการสุขภาพ
เรื่อง
การจัดระบบข้อมูลข่าวสารส่วนบุคคลของกรมสนับสนุนบริการสุขภาพ
ตามพระราชบัญญัติข้อมูลข่าวสารของราชการ
พ.ศ.
๒๕๔๐[๑]

โดยที่มาตรา ๒๓ (๓)
แห่งพระราชบัญญัติข้อมูลข่าวสารของราชการ พ.ศ. ๒๕๔๐ กำหนดให้หน่วยงานของรัฐต้องปฏิบัติเกี่ยวกับการจัดระบบข้อมูลข่าวสารส่วนบุคคล
โดยจัดให้มีการพิมพ์ในราชกิจจานุเบกษาเกี่ยวกับข้อมูลข่าวสารส่วนบุคคลและตรวจสอบแก้ไขให้ถูกต้องอยู่เสมออธิบดีกรมสนับสนุนบริการสุขภาพจึงออกประกาศไว้
ดังต่อไปนี้

ข้อ ๑
 ประเภทของบุคคลที่มีการเก็บข้อมูลส่วนบุคคลที่กรมสนับสนุนบริการสุขภาพ
ได้แก่
(๑) ข้าราชการ พนักงานของรัฐ
และลูกจ้างประจำของกรมสนับสนุนบริการสุขภาพ
(๒)
ผู้เข้ารับการฝึกอบรมในหลักสูตรที่จัดโดยกรมสนับสนุนบริการสุขภาพ
หรือที่กรมสนับสนุนบริการสุขภาพจัดร่วมกับหน่วยงาน สถาบัน หรือองค์กรอื่น

ข้อ ๒
 ประเภทของระบบข้อมูลข่าวสารส่วนบุคคลที่มีการเก็บ
ได้แก่
(๑) ระบบเอกสาร ได้แก่ ก.พ.๗ สมุดประวัติ
แฟ้มประวัติข้าราชการ พนักงานของรัฐลูกจ้างประจำ
และผู้เข้ารับการฝึกอบรมในหลักสูตรที่จัดโดยกรมสนับสนุนบริการสุขภาพ
หรือที่กรมสนับสนุนบริการสุขภาพจัดร่วมกับหน่วยงาน สถาบัน หรือองค์กรอื่น
ซึ่งประกอบด้วยข้อมูลเกี่ยวกับการศึกษา ประวัติการรับราชการ เป็นต้น
(๒) ระบบเทคโนโลยีสารสนเทศ ได้แก่
ข้อมูลส่วนบุคคลที่จัดเก็บในระบบคอมพิวเตอร์หรือระบบเทคโนโลยีสารสนเทศอื่น

ข้อ ๓
 ลักษณะใช้ข้อมูลตามปกติ ได้แก่
การใช้ข้อมูลในการบริหารงานบุคคลในกรมสนับสนุนบริการสุขภาพ เช่น การแต่งตั้ง
การโยกย้าย การโอน การเลื่อนระดับ การเลื่อนตำแหน่ง
การเลื่อนขั้นเงินเดือนหรือค่าจ้าง การพัฒนาบุคลากร การดำเนินการทางวินัย
การออกจากราชการ เป็นต้น

ข้อ ๔
 การขอตรวจดูข้อมูลข่าวสารส่วนบุคคลของเจ้าของข้อมูล
ให้ดำเนินการดังนี้
(๑) เจ้าของข้อมูลอาจขอตรวจดูข้อมูลตามข้อ ๒
ด้วยตนเอง หรือจะมีหนังสือมอบอำนาจให้ผู้อื่นดำเนินการแทนตน
(๒) การขอตรวจดูข้อมูลตามข้อ ๒
ให้กระทำโดยการยื่นคำขอเป็นหนังสือต่อหัวหน้าหน่วยงานในสังกัดกรมสนับสนุนบริการสุขภาพที่จัดเก็บข้อมูลนั้น

ข้อ ๕
 เจ้าของข้อมูลอาจขอให้มีการแก้ไขเปลี่ยนแปลงข้อมูลได้
ในกรณีดังต่อไปนี้
(๑) กรณีข้อมูลประวัติส่วนตัว เช่น
การเปลี่ยนชื่อหรือชื่อสกุล การเพิ่มวุฒิการศึกษา หรือสถานภาพการสมรส เป็นต้น
ให้เจ้าของข้อมูลยื่นคำขอเป็นหนังสือพร้อมสำเนาเอกสารหลักฐานที่เกี่ยวข้องต่ออธิบดีกรมสนับสนุนบริการสุขภาพ
และกรมสนับสนุนบริการสุขภาพจะดำเนินการแก้ไขเปลี่ยนแปลงรายการให้เฉพาะข้อมูลที่มีสำเนาเอกสารหลักฐานซึ่งรับรองความถูกต้องแล้วเท่านั้น
(๒) กรณีข้อมูลเกี่ยวกับการปฏิบัติหน้าที่ราชการ
เช่น การแต่งตั้ง การโยกย้าย การเลื่อนระดับ การเลื่อนตำแหน่งของข้าราชการ
พนักงานของรัฐ และลูกจ้างประจำของกรมสนับสนุนบริการสุขภาพ เป็นต้น
ให้เจ้าของข้อมูลยื่นคำขอเป็นหนังสือต่ออธิบดีกรมสนับสนุนบริการสุขภาพ
และให้อธิบดีกรมสนับสนุนบริการสุขภาพตรวจสอบความถูกต้องก่อนดำเนินการแก้ไขเปลี่ยนแปลงข้อมูลนั้น

ข้อ ๖
 แหล่งที่มาของข้อมูลที่มีการจัดเก็บ
มีดังนี้
(๑) เจ้าของข้อมูล
สำหรับข้อมูลประวัติส่วนตัวที่เจ้าของข้อมูลได้ให้ไว้แก่กรมสนับสนุนบริการสุขภาพ
(๒) กรมสนับสนุนบริการสุขภาพ
สำหรับข้อมูลเกี่ยวกับการปฏิบัติหน้าที่ราชการตลอดระยะเวลาที่เจ้าของข้อมูลปฏิบัติหน้าที่อยู่ที่กรมสนับสนุนบริการสุขภาพ
เช่น คำสั่งแต่งตั้ง คำสั่งโยกย้าย คำสั่งเลื่อนระดับหรือตำแหน่ง
หรือคำสั่งเลื่อนขั้นเงินเดือน เป็นต้น
(๓) สำนักงานตำรวจแห่งชาติ
สำหรับข้อมูลประวัติอาชญากรรมและเอกสารลายพิมพ์นิ้วมือของข้าราชการ พนักงานของรัฐ
และลูกจ้างประจำของกรมสนับสนุนบริการสุขภาพ
(๓) หน่วยงานทางการแพทย์
สำหรับข้อมูลเกี่ยวกับสุขภาพของข้าราชการ
พนักงานของรัฐและลูกจ้างประจำของกรมสนับสนุนบริการสุขภาพ

ประกาศ
ณ วันที่ ๙ ตุลาคม พ.ศ. ๒๕๕๐
ศุภชัย
คุณารัตนพฤกษ์
อธิบดีกรมสนับสนุนบริการสุขภาพ

ปริยานุช/ผู้จัดทำ
๒๒
มกราคม ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๗ ง/หน้า ๖/๑๐ มกราคม ๒๕๕๑